মাত্র ২৫ শতাংশ পাকস্থলীর ভরসাতেই বেঁচে রয়েছেন অমিতাভ বচ্চন। হেপাটাইটিস বি ভাইরাসের আক্রমণে তাঁর পাকস্থলীর ৭৫ শতাংশই অকেজো। সোমবার নিজেই একথা জানিয়েছেন অমিতাভ। তবে এই তথ্য তিনি জানতে পেরেছেন মাত্র মাসতিনেক আগে। তবে এই ভাইরাস তাঁর দেহে ঢুকেছে বহুদিন আগে। তিনি জানান, ‘কুলি’ ছবির সেটে দুর্ঘটনার পরে তাঁকে ৬০ ইউনিট রক্ত দিতে হয়েছিল। ওই সময়েই কোনও এক দাতার রক্তের মাধ্যমেই ভাইরাস ঢোকে তাঁর দেহে। তবে অমিতাভের কাছে আশার কথা, ১২ শতাংশ পাকস্থলী নিয়েও বেঁচে থাকা সম্ভব।
 
বাংলো বিতর্কে বিজেপি ছাড়লেন কালামের ভাইপো
বিজেপি’তে যোগদানের মাত্র দু’মাসের মধ্যে দল ত্যাগ করলেন প্রাক্তন রাষ্ট্রপতি এ পি জে আব্দুল কালামের ভাইপো হাজা সঈদ ইব্রাহিম। তিনি দিল্লি বিজেপি’র সংখ্যালঘু শাখার সহ-সভাপতি ছিলেন। দিল্লির ১০, রাজাজি মার্গের বাংলোটিতে কালাম দীর্ঘদিন বসবাস করেছেন। ইব্রাহিম কেন্দ্রীয় সরকারকে অনুরোধ জানিয়েছিলেন, ওই বাংলোটি কালামের স্মৃতিভবন করা হোক। সেখানে গিয়ে ছাত্রছাত্রীরা যাতে কালাম এবং তাঁর জীবনাদর্শ সম্পর্কে জানতে পারেন। কিন্তু ওই বাংলোটি মন্ত্রী মহেশ শর্মাকে বসবাসের জন্য সম্প্রতি দেওয়া হয়েছে। এই মহেশই কালামকে ‘মুসলিম হওয়া সত্ত্বেও জাতীয়তাবাদী এবং মানবতাবাদী’ বলে মন্তব্য করে বিতর্কে জড়িয়েছিলেন। কালামের বাংলোর এই পরিণতিতে ‘ক্ষুব্ধ’ ইব্রাহিম জানান, বিজেপি দেশের মানুষের প্রত্যাশা মেটাতে ব্যর্থ হয়েছে।
লালু-আলিঙ্গনের সাফাই কেজরীর
আরজেডি প্রধান লালুপ্রসাদ না কি তাঁকে জোর করে জড়িয়ে ধরেছিলেন! না হলে ওই ‘আলিঙ্গনে’র অংশীদার হওয়ার কোনও ‘ইচ্ছে’ তাঁর ছিল না। সোমবার আম আদমি পার্টির (আপ) জাতীয় পরিষদের বৈঠকে এমনই দাবি করলেন দলের আহ্বায়ক তথা দিল্লির মুখ্যমন্ত্রী অরবিন্দ কেজরীবাল। বিহারের মুখ্যমন্ত্রী নীতীশ কুমারের শপথগ্রহণের দিন লালুর সঙ্গে কেজরীর আলিঙ্গনাবদ্ধ ছবি প্রকাশিত হতেই আসরে নামে বিজেপি। তাদের অভিযোগ, দুর্নীতির বিরুদ্ধে যুদ্ধঘোষণাকারী অরবিন্দ শেষে পশুখাদ্য কেলেঙ্কারিতে সাজাপ্রাপ্ত লালুকে জড়িয়ে ধরলেন! গুঞ্জন শুরু হয় ‘আপে’র অন্দরেও। কেজরীবাল এদিন তাঁর দলের কর্মীদের আশ্বস্ত করেন, লালুর মতো কোনও ‘দুর্নীতিগ্রস্ত’ নেতার দলকে ‘আপ’ জোটসঙ্গী করবে না।
কাশ্মীরে হত জওয়ান, মৃত্যু ৪ জঙ্গির
জম্মু ও কাশ্মীরে রজৌরিতে নিয়ন্ত্রণরেখার কাছে সোমবার জঙ্গিদের সঙ্গে সংঘর্ষে সুদীমেশ নামে এক সেনাজওয়ান নিহত হয়েছেন। সেনা সূত্রের খবর, সোমবার সকালে সেনা টহলদারির সময় জঙ্গিরা হামলা চালিয়েছিল। এদিকে এদিনই রাজ্যের কুপওয়াড়া এবং অনন্তনাগ জেলায় নিরাপত্তারক্ষীর সঙ্গে সংঘর্ষে চার জঙ্গি মারা গিয়েছে। অনন্তনাগ জেলায় তিনজন এবং কুপওয়াড়ায় একজন জঙ্গি মারা যায়। কুপওয়াড়ায় সেনা অভিযান এই নিয়ে ১১ দিনে পড়ল। ওই অভিযান চলাকালীনই গত সপ্তাহে নিহত হন কর্নেল মহাদিক।
বৈষ্ণোদেবী যাওয়ার পথে হেলিকপ্টার ভেঙে মৃত সাত
মারা গিয়েছেন। সকালে বৈষ্ণোদেবীর মন্দিরের বেস ক্যাম্পে যাওয়ার পথে ওই দুর্ঘটনা ঘটে। মারা যান হেলিকপ্টারের মহিলা চালক সুনীতা বিজয় এবং ছয় পুণ্যার্থী। মৃতদের মধ্যে পাঁচ বছরের শিশুও রয়েছে। মারা গিয়েছেন এক নববিবাহিত দম্পতিও। জম্মু পুলিশের আইজি দানীশ রানা জানিয়েছেন, ত্রিকূট পর্বতের সঞ্জিচাত হেলিপ্যাড থেকে কপ্টারটি উড়েছিল। বেসরকারি সংস্থার ওই হেলিকপ্টারে মাঝআকাশেই আগুন ধরে যায়। তারপর সেটি ভেঙে পড়ে একটি বাসস্ট্যান্ডের কাছে। হেলিকপ্টার সংস্থাটির তরফে জানানো হয়েছে, মৃতদের পরিবারকে বিমাবাবদ ২৮ লক্ষ টাকা করে দেওয়া হবে। সাতজনের পরিবারকে তিন লক্ষ টাকা করে দেবে উত্তরাখণ্ড সরকারও।

হেলিকপ্টারের ধ্বংসাবশেষ। সোমবার কাটরায়।— পিটিআই
সিঙ্গাপুরে মোদী, কটাক্ষ রাহুলের
প্রধানমন্ত্রী নরেন্দ্র মোদীর বিদেশযাত্রা নিয়ে কটাক্ষ করলেন কংগ্রেস সহ-সভাপতি রাহুল গাঁধী। উত্তরপ্রদেশের সহারনপুরে কৃষকদের জন্য পদযাত্রার আগে তিনি বলেন, ‘‘প্রধানমন্ত্রী ইংল্যান্ড, আমেরিকায় গিয়ে বক্তৃতা করছেন আর রাহুল গাঁধী আপনাদের পাশে রয়েছেন। লোকসভা ভোটের আগে আচ্ছে দিনের কথা বলে বিপুল জনসমর্থন পেয়েছিলেন মোদী। কিন্তু এখন তিনি আচ্ছে দিনের কথা বললেই লোকে হাসে।’’ মালয়েশিয়া সফর সেরে মোদী এখন সিঙ্গাপুরে। সেখানে এক বক্তৃতায় মোদী চিনের নাম না করে বলেন, ‘‘সমুদ্র, মহাকাশ এবং সাইবার ক্ষেত্রকে সহযোগিতার ভিত্তি করতে হবে, প্রতিযোগিতার নয়।’’ দক্ষিণ চিন সাগরে কর্তৃত্ব প্রতিষ্ঠা নিয়ে গত কয়েক বছর ধরেই দক্ষিণ-পূর্ব এশিয়ার একাধিক দেশের বিরোধ বেধেছে।

উত্তরপ্রদেশে রাহুল গাঁধী। রবিবার পিটিআইয়ের তোলা ছবি।
জয়ললিতা মামলায় প্রতিদিন শুনানি
তামিলনাড়ুর মুখ্যমন্ত্রী জয়রাম জয়ললিতার আয়ের সঙ্গে সামঞ্জস্যহীন সম্পত্তির মামলার শুনানি প্রতিদিন করতে রাজি সুপ্রিম কোর্ট। সোমবার দুই বিচারপতির বেঞ্চ এই সিদ্ধান্ত জানিয়েছে। এই মামলায় জয়ললিতা-সহ চারজনকে মুক্তি দিয়েছিল কর্নাটক হাইকোর্ট। সেই রায়ের বিরুদ্ধে শীর্ষ আদালতে যায় কর্নাটক সরকার।
বাংলাদেশে আইএসে’র নেতা
বাংলাদেশে আরও সক্রিয় হল জঙ্গিগোষ্ঠী আইএস। সেখানে আরও বেশি করে হামলা চালাতে একজন নেতা বাছাই করেছে তারা। তবে সেই নেতার নাম জানানো হয়নি। গোয়েন্দা সূত্রের খবর, বাংলাদেশের কট্টরপন্থী দল জামাত-উল-মুজাহিদিনের অনেক সদস্যই আইএসে’র সঙ্গে হাত মিলিয়েছে। গত কয়েকমাসে সে দেশে দুই বিদেশিকে হত্যার দায় নিয়েছে আইএস।